REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/10-21

26. januar 2021. godine

B e o g r a d

Z A P I S N I K

TREĆE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 25. JANUARA 2021. GODINE

Sednica je počela u 11,05 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Stanislava Janošević, Momir Stojilković, Velibor Stanojlović, Olja Petrović, Ljubinko Rakonjac, Arpad Fremond, Nikola Kožović, Jelisaveta Veljković i Nenad Filipović.

 Sednici nisu prisustvovali članovi Odbora: Sonja Todorović, Marko Zeljug i Dijana Radović.

 Sednici su prisustvovali predstavnici Ministarstva poljoprivrede, šumarstva i vodoprivrede: Željko Radošević, državni sekretar, Jelena Blagojević, državni sekretar, Vedrana Ilić, v.d. pomoćnik ministra i Nebojša Milosavljević, direktor Uprave za zaštitu binja.

Odbor je jednoglasno usvojio sledeći

Dnevni red

1. Razmatranje Predloga zakona o potvrđivanju Sporazuma o saradnji između Vlade Republike Srbije i Vlade Islamske Republike Irana u oblasti zaštite bilja i biljnog karantina, koji je podnela Vlada (broj 011-2133/20 od 18. decembra 2020. godine).

Prva tačka dnevnog reda - Razmatranje Predloga zakona o potvrđivanju Sporazuma o saradnji između Vlade Republike Srbije i Vlade Islamske Republike Irana u oblasti zaštite bilja i biljnog karantina.

 Jelena Blagojević, državni sekretar, obrazložila je članovima Odbora Predlog zakona o potvrđivanju Sporazuma o saradnji između Vlade Republike Srbije i Vlade Islamske Republike Irana u oblasti zaštite bilja i biljnog karantina. Potpisivanjem Sporazuma o saradnji između Vlade Republike Srbije i Vlade Islamske Republike Irana u oblasti zaštite bilja i biljnog karantina Republika Srbija pokazuje spremnost da doprinese razvoju ekonomskih odnosa dve države. Sporazumom se stvaraju uslovi za unapređenje saradnje dve države, u oblasti biljnog karantina i zaštite bilja, kroz otklanjanje prepreka u trgovini i brži transport pošiljaka bilja. Štite se teritorije obe države od unošenja i širenja štetnih i karantinski štetnih organizama bilja, biljnih proizvoda i objekata pod nadzorom. Zatim, unapređuje se saradnja između istraživačkih instituta dve zemlje u oblasti karantina i zaštite bilja uključujući i zajednička istraživanja kroz razmenu informacija o najnovijim naučnim i tehničkim dostignućima u navedenim oblastima. Sporazumom se između ostalog uređuju i fitosanitarne mere u vezi sa uvozom pošiljaka bilja i biljnih proizvoda, izdavanje fitosanitarnog sertifikata, uslovi za transport pošiljaka, zajedničke mere kontrole pošiljaka kao i rešavanje sporova. Potpisivanju Sporazuma prethodila je povećana zainteresovanost iranske strane za srpskom robom, pre svega semenskom robom (pšenica, kukuruz, ječam, lucerka, merkantilni kukuruz). Inače, semenska roba je već prisutna na iranskom tržištu.

 Nebojša Milosavljević, direktor Uprave za zaštitu bilja je rekao da će potpisivanje ovog Sporazuma doprineti boljoj trgovinskoj saradnji između Islamske Republike Irana i Republike Srbije. Po njegovim rečima, iranska strana je zainteresovana da pored semena takođe uveze i sadni materijal vinove loze i sadni materijal razričitih vrsta voća.

 U diskusiji su učestvovali i postavljali pitanja predstavnicima ministarstva: Marijan Rističević, Veroljub Matić i Milija Miletić.

Odbor je jednoglasno, a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o saradnji između Vlade Republike Srbije i Vlade Islamske Republike Irana u oblasti zaštite bilja i biljnog karantina.

Za izvestioca Odbora na sednici Narodne skupštine određen je Marijan Rističević, predsednik Odbora.

Pošto drugih pitanja i predloga nije bilo, sednica je zaključena u 11,40 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević